text: শান্তকে একাদশে রাখতে…
  জানুয়ারী ২০, ২০২১ | ৮:০৭ অপরাহ্ন
  ওয়ানডে ক্যারিয়ারে তিন থেকে ৭ নম্বর পর্যন্ত পজিশনে ব্যাট করা সাকিব আল হাসান সবচেয়ে সফল তিন নম্বরে। ২৩ ম্যাচে এই পজিশনে ব্যাট করে সাকিবের গড় সবচেয়ে বেশি ৫৮.৮৫, রান করেছেন ১১৭৭, ২ সেঞ্চুরির বিপরীতে ফিফটি হাকিয়েছেন ১১ টি। সর্বশেষ ইংল্যান্ড বিশ্বকাপে তিন নম্বরে খেলে তার ব্যাট থেকে আসে টুর্নামেন্টের তৃতীয় সর্বোচ্চ ৬০৬ রান। তবে নিষেধাজ্ঞা কাটিয়ে ফেরা সাকিব ওয়েস্ট ইন্ডিজ সিরিজের আগেই পেয়েছেন ব্যাটিং অর্ডার বদলের বার্তা। সাকিব বলছেন কোচ, অধিনায়কের সিদ্ধান্ত নিয়েছেন মাথা পেতে।
  আজ (২০ জানুয়ারি) মাঠে গড়ানো ক্যারিবিয়ানদের বিপক্ষে প্রথম ওয়ানডেতেই বদলে যাওয়া ব্যাটিং অর্ডারে খেলে সাকিব আল হাসান, মুশফিকুর রহিমরা। ২০২৩ বিশ্বকাপ সামনে রেখে এখন থেকেই ব্যাটিং অর্ডারে বদল আনছেন টাইগার টিম ম্যানেজমেন্ট। সাকিবের পরিবর্তে তিন নম্বরে খেলবেন নাজমুল হোসেন শান্ত। যদিও নতুন ব্যাটিং অর্ডারে প্রথম ম্যাচেই ব্যর্থ হয়েছেন শান্ত। আজ করতে পারেননি ১ রানের বেশি। চার নম্বরে নামা সাকিব খেলেছেন ১৯ রানের ইনিংস।
  এ নিয়ে ৩১ ম্যাচ সাকিব ব্যাট করেছেন চার নম্বরে। ভবিষ্যৎ ভাবনায় চার নম্বরেই স্থায়ী হতে হচ্ছে তাকে। নিজের ব্যাটিং অর্ডার নিয়ে সাকিব অবশ্য নিজস্ব চাওয়া না চাওয়াকে অগ্রাধিকার দিচ্ছেন না।
  ম্যাচ পরবর্তী এক ভিডিও বার্তায় এই টাইগার অলরাউন্ডার বলেন, 'দেখুন, কোচ, অধিনায়ক, টিম ম্যানেজমেন্ট একটা সিদ্ধান্ত নিয়েছে সেটা খেলোয়াড় হিসেবে আমাকে রেসপেক্ট করতে হবে। আমি অ্যাগরি করি বা ডিসঅ্যাগরি করি সেটা বড় কথা না। সব সময় আমি টিমের হয়ে খেলার চেষ্টা করি। আমার কাছে ব্যক্তিগত অর্জনের থেকে দলগত অর্জন সব সময়ই বড় মনে হয়। এটা বড় কোনো পার্থক্য করবে না মনে হয়।'
  এদিকে তিন নম্বরে দারুণ সফল সাকিবের ব্যাটিং অর্ডারে পরিবর্তনকে কিভাবে দেখেন এমন প্রশ্ন ছুঁড়ে দেওয়া হয় বিসিবি সভাপতি নাজমুল হাসান পাপনকে। তার মতে এমন সিদ্ধান্তের সদোত্তর মিলবে কেবল কোচ অধিনায়কের কাছেই।
  আজ (২০ জানুয়ারি) মিরপুরে গণমাধ্যমকে তিনি বলেন, 'এটা আমার পক্ষে বলা খুব কঠিন। সাকিবের তিন নম্বর পজিশন পারফরম্যান্সের কারণে আসেনি বলে আমার মনে হয় না। যদি কোনো কারণে কোচ এবং ক্যাপ্টেন ওরা বলতে পারবে ভালো। পারফরম্যান্সের কারণে ওর পজিশন চেঞ্জ হচ্ছে এটা আমি বিশ্বাস করি না। শুধু তার তো না মুশফিকের মতো ডিপেন্ডেবল ব্যাটসম্যান তো আমাদের নেই চার নম্বরে। ওকেও তো চেঞ্জ করেছে।'
  'আমার ধারণা শান্তকে অন্তর্ভূক্ত করার জন্য পরিবর্তন এসেছে। সাকিব যেকোন পজিশনেই খেলতে চায় এটা নিয়ে সমস্যা হওয়ার কথা না। এটা বলা মুশকিল এ কারণে, কথা হচ্ছে ওখানে কাকে নিচ্ছে। আমাদের হাতে কয়েকটি অপশন ছিল। যেহেতু শান্তকে নেবে শান্তকে চারে পাঁচে নামানো মনে হয় না যুক্তিসঙ্গত। ওরা মনে করেছে তিনে থাকাই বেটার হবে। ও যেহেতু ওপেনিংয়েই থাকে, এজন্য হয়েছে। এটা সম্পুর্ণ কোচ এবং অধিনায়ক বলতে পারবে।'